《西戎即叙》
唐代·李子昂

悬首藁街中，天兵破犬戎。营收低陇月，旗偃度湟风。

肃杀三边劲，萧条万里空。元戎咸服罪，馀孽尽输忠。

圣理符轩化，仁恩契禹功。降逾洞庭险，枭拟郅支穷。

已散军容捷，还资庙算通。今朝观即叙，非与献獒同。

作者简介：《文苑英华》作李子昆。生平世次不详。《全唐诗》收省试诗《西戎即叙》1首，出《文苑英华》卷一八〇。